Ισχιακός και 3 σε 1 αποκλεισμός με κλονιδίνη ή με συνδυασμό κλονιδίνης και ροπιβακαΐνης 0.2%
Authors: Πετροχείλου Καλλιόπη 
Published: July 2014

Εισαγωγικά στοιχείαΤην τελευταία δεκαετία οι τεχνικές της περιοχικής αναισθησίας εφαρμόζονται με επιτυχία στα παιδιά για την εξασφάλιση της διεγχειρητικής και μετεγχειρητικής αναλγησίας. Στη φαρέτρα των αναλγητικών της περιοχικής αναισθησίας, τα πρόσθετα φάρμακα χορηγούνται ως μοναδικά αναλγητικά ή σε συνδυασμό με τοπικά αναισθητικά. Ειδικότερα, η κλονιδίνη υπόκειται σε συνεχή κλινικό έλεγχο, στους ενήλικες, η επίδραση της ως μοναδικό αναλγητικό ή συνδυαζόμενη με τοπικά αναισθητικά στις εφαρμογές περιοχικής αναισθησίας φαίνεται ότι εξασφαλίζει περιεγχειρητική αναλγησία. Ωστόσο, στον παιδιατρικό πληθυσμό, η αναλγητική επίδραση της κλονιδίνης ως πρόσθετο φάρμακο στoυς περιφερικούς αποκλεισμούς δεν έχει αποσαφηνισθεί, αμφισβητείται ή φαίνεται να έχει περιορισμένη δράση καθώς σε περιορισμένο αριθμό κλινικών μελετών, η κλονιδίνη συνδυαζόταν με διαφορετικά τοπικά αναισθητικά και σε διαφορετικούς όγκους.Μέθοδος Στη παρούσα προοπτική τυχαιοποιημένη διπλή τυφλή ελεγχόμενη μελέτη εκτιμήθηκε η επίδραση της κλονιδίνης μόνη της ή συνδυαζόμενη με ροπιβακαΐνη 0.2% σε εφάπαξ δόση στο συνδυασμένο ισχιακό ιγνυακό αποκλεισμό με πλαγία έξω προσπέλαση (ΙΙΑΠΕΠ) και 3 σε 1 αποκλεισμό για εξασφάλιση διεχγειρητικής και μετεγχειρητικής αναλγησίας σε παιδιά που υποβλήθηκαν σε ήπιες και μέτριες επώδυνες ορθοπεδικές επεμβάσεις όπως επιμήκυνση του αχίλλειου τένοντα και αποκατάσταση μέτριας ραιβοϊπποποδίας. Σύμφωνα με την power analysis έπρεπε να μελετηθούν 66 ασθενείς, που χωρίσθηκαν τυχαία (computer generated table) σε τρείς ομάδες λαμβάνοντας φυσιολογικό ορό (ομάδα ελέγχου), κλονιδίνη ή συνδυασμό κλονιδίνης- ροπιβακαΐνης 0.2%. Η μέθοδος Kaplan-Meier και το Log-rank test (mean time, median time, 95% CI) χρησιμοποιήθηκε για την σύγκριση της χρονικής περιόδου από την αποπεράτωση της αναισθησίας μέχρι την ανάγκη ζήτησης αναλγητικού ανάμεσα στις ομάδες.Αποτελέσματα Στη μελέτη μας φαίνεται υποσχόμενη η αναλγητική επίδραση της κλονιδίνης. Στους ασθενείς που χορηγήθηκε η κλονιδίνη μόνη, διατηρήθηκε διεγχειρητικά αιμοδυναμική σταθερότητα (SAP, DAP HR στις κατώτερες φυσιολογικές τιμές) με 0.6 ΜΑC Sevoflurane αναισθησία χωρίς επιπρόσθετη χορήγηση ναλβουφίνης, και εξασφαλίσθηκε μετεγχειρητική αναλγησία με διάμεση τιμή χρόνου 6 ώρες. Επιπλέον, στη πλειονότητα των ασθενών, που χορηγήθηκε η κλονιδίνη ως πρόσθετο της ροπιβακαΐνης 0.2% διατηρήθηκε επαρκής μετεγχειρητική αναλγησία για το πρώτο 24ωρο (p= 0.001), χωρίς συνοδές ανεπιθύμητες επιδράσεις. Σε όλους τους ασθενείς της ομάδας ελέγχου χορηγήθηκε ναλβουφίνη στην αίθουσα μεταναισθητικής φροντίδας (ΑΜΦ). Oι γονείς των παιδιών της ομάδας κλονιδίνης και κλονιδίνης-ροπιβακαΐνης εξέφρασαν την ικανοποίησή τους όσον αφορά την άριστη περιεγχειρητική αντιμετώπιση των παιδιών τους, εν αντίθεση με τους γονείς των παιδιών της ομάδας ελέγχου που εξέφρασαν την ήπια δυσαρέσκεια τους, με βαθμό ικανοποίησης 9.74±0.45, 9.73±0.70, 7.50±0.70 αντίστοιχα στις ομάδες (p<0.0005). Επιπλέον στο 50% των ασθενών της ομάδας ελέγχου εκδηλώθηκε ναυτία και έμετος στο τμήμα το πρώτο μετεγχειρητικό 24ωρο.ΣυμπεράσματαΗ κλονιδίνη, ως κατεξοχήν πρόσθετο της ροπιβακαΐνης 0.2%, ή και μόνη στο συνδυασμένο ΙΙΑΠΕΠ/3-1 αποκλεισμό φαίνεται υποσχόμενη όσον αφορά την διαχείριση του μέτριου διεγχειρητικού και μετεγχειρητικού πόνου των παιδιών, που υπεβλήθηκαν σε χειρουργική αποκατάσταση μέτριας βαρύτητας ραιβοϊπποποδίας και επιμήκυνσης του αχίλλειου τένοντα.